સિદ્ધાર્થ રાંદેરિયા પ્રોડક્શન્સના નાટકના લીડ રોલમાં સિદ્ધાર્થ રાંદેરિયા હોય એ વણલખ્યો નિયમ લગભગ બે દશકથી પળાતો આવ્યો છે, પણ આ વખતે એ પહેલી વખત તૂટ્યો છે. ઍક્ટર-ડિરેક્ટર અને રાઇટર સિદ્ધાર્થ રાંદેરિયાના પ્રોડક્શન-હાઉસમાં પહેલી વખત ડિરેક્ટર પણ બહારથી આવ્યા છે. મરાઠી સિરિયલ અને થિયેટરના જાણીતા ડિરેક્ટર ધીરજ પાલ્શેતકર દ્વારા ડિરેક્ટેડ અને ઍક્ટ્રેસ ટન્ર્ડ રાઇટર ભક્તિ રાઠોડ દ્વારા લિખિત નાટક ‘Mr. & MISS બારોટ’માં બાપ-દીકરીના સંબંધોની વાત છે. પ્રોડ્યુસર સિદ્ધાર્થ રાંદેરિયા કહે છે, ‘સમયના અભાવે આ નાટક મારાથી થઈ શકે એમ નહોતું, પણ મને સબ્જેક્ટ પણ છોડવો નહોતો એટલે મેં આ નાટક ધર્મેશ વ્યાસ સાથે કર્યું. નાટકનો સબ્જેક્ટ એકદમ ક્યુટ છે, જે થ્રૂ-આઉટ ચહેરા પર મંદ-મંદ સ્મિત આપવાનું કામ કરે છે.’